Imtella' Settembru 30, 2020 - Aġġornata 30 Ta' Settembru, 2020 7:26pm Quddiem il-bord tal-inkjesta dwar il-qtil ta' Daphne Caruana Galizia xehed is-supretendent George Cremona, il-Kap tat-Taqsima ta' Kontra t-Terroriżmu li fi żmien il-qtil kien spettur. Qal li dakinhar ħa l-inizjattiva biex jikkuntattja lill-FBI u spjega li wara li talab l-approvazzjoni tas-superjuri tiegħu beda l-process biex l-esperti Amerikani jigu Malta. Is-Supredentent Cremona spjega wkoll li fid-19 ta' Settembru tas-sena l-oħra kien infurmat li l-uffiċċjali Amerikani kienu qed jinvestigaw każ ta' xiri ta' arma tan-nar b'silencer li kienet indirizzata għal George Fenech f'appartament f'Portomaso. Spjega li George Fenech miet sitt snin ilu u jiġi missier Yorgen Fenech l-allegat mandant fil-qtil ta' DCG. L-ispettur qal li x-xiri kien qed isir bid-dark web u l-ħlas bil-bitcoin. Sostna li s-sit elettroniku ma baqax jopera u għalhekk ma setgħetx titkompla l-investigazzjoni. Kieku s-sit elettroniku baqa' jopera, is-Supretendent xehed li l-investigaturi kellhom pjan preċiħ ta' kif għandhom jaqbdu min xtara l-arma u lil min kellha tkun indirizzata. Ix-xhieda tas-Supretendent Cremona komplet tinstema fil-magħluq fuq talba tiegħu stess. Fil-Qorti ħareġ ukoll li l-bord tal-Accountants ma ħax azzjoni kontra Nexia BT wara dak li ħareġ fil Panama Papers 4 snin u nofs ilu. Intqal li l-bord tal-accountants għandu r-responsabiltà li jiskrutinja l-awditjar tal-kumpaniji biex jipproteġi l-interess pubbliku. Iċ-Chairman, il-Professor Peter Baldacchino u s-Segretarju Martin Spiteri qalu li l-parir li ngħataw huwa li ma jaġixxux qabel jintemm il proċess fil-Qorti. Il-Bord tal-inkjesta talab biex jingħata kopja bil-miktub tal-pariri li ngħataw lil board tal-accountants. Intant, iben Daphne Caruana Galizia, Matthew, ippreżenta fil-Qorti numru ta' emails li kellha ommu fl-arkivji tagħha li jindikaw il-kuntatt li kien hemm bejn Henley and Partners, l-eks Prim Ministru Joseph Muscat, Keith Schembri, Jonathan Cardona, u l-Ministru Owen Bonnici. Intqal li Keith Schembri kien issuġġerixxa li Tonio Fenech kellu jinħatar direttur ta' Pilatus Bank, iżda fil-Qorti ntqal li s-Sur Fenech irrifjuta.